15. februar 2024.g.

Nacionalni konvent o Evropskoj uniji

Radna grupa za Poglavlje 35

SAOPŠTENJE ZA JAVNOST

Povodom neosnovanih napada u vezi naše posete evropskim zvaničnicima u Briselu od strane g. Besnika Bislimija zamenika premijera i glavnog pregovarača Vlade Kosova u procesu dijaloga, Radna Grupa Nacionalnog Konventa o Evropskoj uniji za Poglavlje 35 izjavljuje sledeće:

Nacionalni konvent o Evropskoj uniji je mreža organizacija civilnog društva koja je nezavisna u svom radu, i ne predstavlja stavove bilo kojih državnih organa, bilateralnih ili međunarodnih organizacija.

Radna grupa za Poglavlje 35 aktivno radi na praćenju, unapređenju i promociji procesa dijaloga o normalizaciji, kao i na pomirenju između albanske i srpske zajednice. Mi ne gledamo na Dijalog kao na rivalstvo između dve neprijateljske strane već kao na proces koji treba da omogući trajni mir, bolji život za sve ljude bez obzira na nacionalnu ili etničku pripadnost, kao i prosperitet za ceo region. Rad Radne grupe je otvoren za javnost, a koristi od naših rezultata imaju svi učesnici u dijalogu, uključujući i gospodina Bislimija.

Etiketiranje organizacija civilnog društva od strane gospodina Bisljimija je protivno duhu Dijaloga, suprotno evropskim vrednostima i demokratskim principima. Otuda smatramo da njegov čin predstavlja potez koji mora biti osuđen od strane Vlade Kosova, Evropske unije i zemalja članica Kvinte.